石門
作者：陸游
朝代：宋

paragraphs: 昔讀康樂詩，夢到石門山。
中有醉道士，倒珮落其冠。
來游一一是，嵌岩如屋寬。
噴薄三百尺，萬珠落珊珊。
峭壁天削成，磐石容投竿。
摩挲蒼蘚字，喟發千載嘆。
老洪夢中舊，兩臉依然丹。
語我君小留，山瓢勿嫌酸。
澗果四時有，收拾苦不難。
旋炊胡麻飯，薦以枸杞槃。
手摘石上茶，風爐煮甘寒。
擾擾塵土中，未易得此歡。
濯足山下潭，戲驚蛟龍蟠。
醉面索吹醒，坐待風雷翻。